Meirihluti vill seinka klukkunni á Íslandi 56 prósent þeirra sem skiluðu inn umsögnum um mögulega breytingu á klukkunni hérlendis vilja seinka henni um eina klukkustund . 1.558 umsagnir um mögulega breytingu á klukkunni bárust í samráðsgátt stjórnvalda . Skiptar skoðanir eru um breytingu klukkunnar . Auglýsing Sérstakur starfshópur skipaður af heilbrigðisráðherra skilaði í janúarlok árið 2018 inn greinargerð um ávinning fyrir lýðheilsu og vellíðan landsmanna af því að leiðrétta klukkuna til samræmis við gang sólar . Ári síðar ákvað forsætisráðherra að setja málið í opið samráð í samráðsgátt stjórnvalda . Í heildina bárust 1.558 umsagnir , 1.549 frá einstaklingum , fimm frá félagasamtökum , tvær frá fyrirtækjum og tvær frá stofnunum . Í boði voru þrír valkostir . Að klukkan yrði óbreytt , að klukkunni yrði seinkað um eina klukkustund og að halda klukkunni óbreyttri en auka sveigjanleika á opnunartíma fyrirtækja og stofnana . Í gær birtust síðan niðurstöður samantektar um sjónarmið umsagnaraðila á vef Stjórnarráðsins . Helstu rök sem umsagnaraðilar settu fram fyrir seinkun klukkunnar eru að staðartími eigi að vera í takt við líkamsklukku og að mikilvægt sé að fjölga birtustundum . Þeir sem voru á móti seinkun klukkunnar bentu margir á að birtustundum á bilinu 07.00 til 23.00 fækki um 13 prósent yfir árið . Það muni leiða til minni útiveru fólks og aukinnar slysahættu . Þá voru efasemdir um að stilling klukku hefði mikið að segja gagnvart raflýsingu , skjánotkun og nútíma lifnaðarháttum . Samandregið var meirihluti þeirra sem sendu inn umsagnir hlynntur breytingu klukkunnar eða 56 prósent . Þeir sem vildu halda klukkunni óbreyttri voru 37 prósent og um fjögur prósent þátttakenda vildu halda klukkunni óbreyttri en opnunartíma sveigjanlegum . Þá voru um þrjú prósent umsagnaraðila sem vildu sjá aðrar útfærslur , til dæmis sérstakan sumar - og vetrartíma eins og tíðkast á meginlandi Evrópu . Aðeins tvö fyrirtæki skiluðu inn umsögnum vegna málsins og tengjast þau bæði ferðaþjónustunni , Icelandair og Berunes farfuglaheimili . Forsvarsmenn flugfélagsins vildu að klukkan yrði óbreytt en eigendur farfuglaheimilisins vildu að klukkunni yrði seinkað um eina klukkustund . Samtök atvinnulífsins skiluðu inn umsögn þar sem hvatt var til óbreyttrar stöðu og það sama gerði Veðurstofa Íslands . Í ljósi þess að birtustundum eftir hefðbundinn vinnutíma mun fækka þarf vart að koma á óvart að Golfsamband Íslands sendi inn umsögn þar sem hvatt var til óbreytts ástands . Hið íslenska svefnrannsóknafélag og SÍBS skiluðu inn umsögnum þar sem hvatt var til seinkunar klukkunnar . Umboðsmaður barna skilaði einnig inn áliti . Embættið fagnaði umræðunni en tók ekki afstöðu í málinu .